CELEX: C2005/045/59
Language: el
Date: 2005-02-19 00:00:00
Title: Υπόθεση Τ-474/04: Προσφυγή της Pergan GmbH κατά της Επιτροπής των Ευρωπαϊκών Κοινοτήτων που ασκήθηκε στις 10 Δεκεμβρίου 2004

19.2.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 45/27
            
         Προσφυγή της Pergan GmbH κατά της Επιτροπής των Ευρωπαϊκών Κοινοτήτων που ασκήθηκε στις 10 Δεκεμβρίου 2004
   (Υπόθεση Τ-474/04)
   (2005/C 45/59)
   Γλώσσα διαδικασίας: η γερμανκή
   Η Pergan GmbH, με έδρα το Bocholt (Γερμανία), εκπροσωπούμενη από τους δικηγόρους M. Klusmann και F. Wiemer, άσκησε στις 10 Δεκεμβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               1.
            
            
               να ακυρώσει την απόφαση της 1ης Οκτωβρίου 2004 [SG-Greffe (2004) D/204343], καθόσον με αυτή απορρίφθηκε το αίτημα της προσφεύγουσας να αφαιρεθούν όλες οι αναφορές στην προσφεύγουσα από το τελικό προς δημοσίευση κείμενο της αποφάσεως της καθής περί επιβολής προστίμου, της 10ης Δεκεμβρίου 2003, στην υπόθεση COMP/Επ-2/37.857 – Οργανικά υπεροξείδια·
            
         
               2.
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα
   Με την προσβαλλόμενη απόφαση, η καθής απέρριψε εν μέρει το από 13 Ιουλίου 2004 αίτημα της προσφεύγουσας να αφαιρεθούν από το τελικό προς δημοσίευση κείμενο της αποφάσεως της καθής περί επιβολής προστίμου, της 10ης Δεκεμβρίου 2003, στην υπόθεση COMP/Επιτροπή-2/37.857 – Οργανικά υπεροξείδια, όλες οι αναφορές σε φερόμενη ως θίγουσα τις κοινοτικές διατάξεις περί συμπράξεων συμπεριφορά της προσφεύγουσας.
   Προς στήριξη της προσφυγής της η προσφεύγουσα υποστηρίζει, κατ' αρχάς, ότι, σύμφωνα με το άρθρο 21 του κανονισμού 17/62, στη δημοσιευόμενη απόφαση περί επιβολής προστίμου μνημονεύονται τα ονόματα μόνον των μερών της διαδικασίας. Δεδομένου ότι η απόφαση περί επιβολής προστίμου δεν απευθύνθηκε στην προσφεύγουσα, απαγορευόταν στην καθής να δημοσιεύσει διαπιστώσεις που αφορούσαν την προσφεύγουσα. Περαιτέρω, η καθής δεν είχε δικαίωμα να εκδώσει αναγνωριστική απόφαση σε βάρος της προσφεύγουσας. Η προσφεύγουσα ισχυρίζεται ότι η καθής δεν διαθέτει βάσει του κανονισμού 17/62 καμία αρμοδιότητα εκδόσεως τέτοιας αποφάσεως και δεν δύναται να αποδείξει την ύπαρξη εννόμου συμφέροντος. Τέλος, η προσφεύγουσα προβάλλει παραβίαση της προβλεπόμενης στο άρθρο 47, παράγραφος 1, του Χάρτη των Θεμελιωδών Δικαιωμάτων της Ευρωπαϊκής Ενώσεως αρχής της αποτελεσματικής δικαστικής προστασίας. Συναφώς, η προσφεύγουσα υποστηρίζει ότι, μολονότι η καθής της προσάπτει εκτενείς παραβάσεις των κοινοτικών διατάξεων περί συμπράξεων επιχειρήσεων, εντούτοις παρέλειψε να της απευθύνει την απόφαση περί επιβολής προστίμου και, ως εκ τούτου, περιόρισε τη δυνατότητά της δικαστικής προστασίας.